ИлъэсыщIэм хуагъэщIэращIэ
Япэу къытлъэIэса щIыIэми емылъытауэ, къалащхьэр зэIузэпэщ щIыным ехьэлIа лэжьыгъэхэм пащэ.
ЩоджэнцIыкIум и цIэр зезыхьэ уэрамым дэкIуей кIей жыгышхуэхэм щIыпIэр ягъэдахэу, транспортым къыпих кIэгъуасэр ягъэкъабзэу тетщ. Куэд щIакъым абыхэм ябгъурыт лъэс зекIуапIэм щыщу асфальт зытелъахэр плиткэ нэхъыфIхэм хуэдэкIэ къызэрыращIыкIрэ. Мы махуэхэм лэжьыгъэм пащэ: жыг лъабжьэхэм ирикIуэу Iут бетон къэухьхэр щIэкIэ яхъуэжащ, щIыщIэ къашэри, абыхэм иракIутауэ, коммунальнэ IэнатIэхэм я лэжьакIуэхэм ар джафэу тралъащIэ, гъатхэм абыхэм Iуву удз щабэр къыщызэщIэрыуэн хуэдэу. Нэрылъагъущ ЩоджэнцIыкIум и уэрамыр, къыумыцIыхужыным хуэдэу, зэпэщу илъэсыщIэм зэрытехьэнур. Лениным и проспектым и кIэм щынагъэсащ абджыпс защIэу ягъэува автобус къэувыIэпIэ дахэхэр. Ахэр ипэкIэ тетахэм нэхърэ фIыуэ нэхъ инщ, абдеж къекIуалIэ автобусхэм я номерхэр наIуэу гъэбелджылауэ, электроннэ мардэм тету къытредзэ, абджыпсхэм я зыр рекламэ гъэлъэгъуапIэу щIащ.
Шэрэдж Дисэ.
